Ábrahám Erika

*fantomfájás*

csak még egyszer

úgy pördülni meg magam körül

a derekam nézze

mindegy mivel a kezemben

mi felé fordulok el

legyünk a konyhában épp

süssön be nap

hatvanas izzó a spájzból

csak a mozdulat

ahogy tarkómon kiválik

a készülődő csók helye

s hogy mindez épp itt

épp neki vált láthatóvá

egy másik melegvérű

öröme bennem

ez a nézés tartsa a hátam estig

csészém szélén egyikünk

mosolya

*danse macabre*

elfáradtak az undor

szüntelen megfeszülő

izmai a szám körül

hogy fog mosolyba

ernyedni a fel nem oldható

nincs váll

egy drótváz elég

megtartsa a fejem

míg odahajtom

elfáradtam

csak hadd maradjak

egy kicsit

megértettem

a romlást a testben

fülzúgáson át hallom

a téli eső fent

a polkát veri